XIV. Dani Cvita Fiskovića [Odsjek za PU FF], Orebić-Korčula, 1.-3.10.2014.

**Zlatko Karač**

**Osmansko-islamska baština u Dalmaciji**

**Umjetničke relacije između Jadrana i Levanta**

Jedna od najzanimljivijih, no gotovo neistraženih umjetničkih relacija na prostorima Dalmacije je dodir renesanse i ranog baroka s istovremenim likovnim manifestacijama islamskoga kulturnog kruga s druge strane mletačko-osmanske granice.

Već 1490. pod tursku je vlast dospjelo donje Poneretavlje, 1493. Makarska sa podbiokovskim primorjem i većim dijelom Zagore, a do 1537. kada je osvojen Klis slobodni je 'renesansni' teritorij sveden na uski (isprekidani) obalni pojas i otoke. Takav kontrapunkt dvaju svjetova potrajao je više od stoljeća i pol - do Kandijskoga rata sredinom 17. st., a na rubnim dijelovima Zagore sve do razgraničenja 1730.

U tom razdoblju dogodila se osmanska reurbanizacija i fortificiranje važnijih gradova (Drniš, Knin, Klis, Skradin), pri čemu je Makarsku novim gradskim zidinama utvrdio znameniti majstor Hajredin, graditelj mostarskoga mosta. Najranije datirani turski objekt u Hrvatskoj je odlično očuvana Kula Norinska (1500.), a danas postoji i više turskih stambenih kula u podbiokovskim selima (Gornji Tučepi, Podgora, Gradac, Igrane), te u Zagori – primjerice u Vrgorcu (Muminova, Dizdarevića i Cukarinovića-bega kula), Imotskom (Ali-begova kula), kod Benkovca (kula Atlagića), Islamu Grčkom (kula Jusuf-age Tunića), Karinu (ostaci kaštela Durakbegovića)... Džamije preuređene u katoličke crkve održale su se u Klisu i Drnišu (ondje stoji i jedini minaret u Hrvatskoj), te vjerojatno u Glavini gdje su tragovi manje čitki. U Vrani je trenutno u obnovi Maškovića han, inače najveći sklop osmanske arhitekture u nas. Na ulazu u Vodice stoje ruševine turske badžhane, podno Klisa je sačuvana slikovita česma *mihrab* tipa. Dva su turska kamena mosta potopljena u peručkom jezeru. Zanimljivo je da se nadgrobni nišani danas nalaze i na nekim otočkim lokalitetima (Pučišća, Korčula), što se tumači kao zaostatak izvozne radioničke produkcija za turska područja. U franjevačkim samostanima sačuvano je dosta turske rukopisne građe, uz ostalo i kaligrafski oblikovani fermani (Visovac, Zaostrog Makarska), a najveći fond orijentalnih rukopisa posjeduje dubrovački arhiv. U muzejskim zbirkama čuva se dosta turskih obrtničkih proizvoda, posebno oružja (jatagani u Etnografskom muzeju u Splitu).

Svi ti utjecaji islamsko-orijentalne likovnosti u Dalmaciju dolaze ponajviše iz kopnenoga zaleđa, no i morskim putem kao 'levantske' trgovačke akvizicije.

Doc. dr.sc. Zlatko Karač

Arhitektonski fakultet Sveučilišta u Zagrebu

Kačićeva 26, 10000 Zagreb

zkarac@arhitekt.hr

091/736-2546